C 178/8

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 178/06)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„ASIAGO”

EU br.: PDO-IT-0001-AM02 – 30.7.2019.

ZOI (X) ZOZP ()

1. Skupina koja podnosi zahtjev i legitimni interes

Consorzio Tutela Formaggio Asiago [Udruženje za zaštitu sira Asiago], čije se registrirano sjedište nalazi na adresi: via Giuseppe Zampieri 15 – 36100 Vicenza ITALIJA Telefon: + 39 0444321758 Telefaks: + 39 0444326212 info@formaggioasiago.it, tutelasiago@legalmail.it

Consorzio Tutela Formaggio Asiago čine proizvođači sira „Asiago”, a ovlašten je podnijeti zahtjev za izmjenu u skladu s člankom 13. stavkom 1. Odluke br. 12511 talijanskog Ministarstva poljoprivredne, prehrambene i šumarske politike od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo: kontrolno tijelo

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Potrebno je napomenuti da je struktura specifikacije proizvoda prilagođena redoslijedu koji je utvrđen u članku 7. Uredbe (EU) br. 1151/2012.

Predložena struktura stoga je sljedeća: članak 1. – Naziv, članak 2. – Opis proizvoda, članak 3. – Definirano zemljopisno područje, članak 4. – Podrijetlo proizvoda, članak 5. – Metoda proizvodnje proizvoda, članak 6. – Povezanost proizvoda i područja proizvodnje, članak 7. – Kontrolno tijelo, članak 8. – Označivanje.

Opis proizvoda

— Izmjena se odnosi na članak 1. specifikacije proizvoda, točku 4.2. objavljenog sažetka, koja je sada točka 3.2. jedinstvenog dokumenta, i odnosi se na način na koji dvije različite vrste sira „Asiago” treba imenovati.

Postojeći tekst:

„Zaštićena oznaka izvornosti ‚Asiago’ upotrebljava se za sir polukuhanog tijesta koji se proizvodi isključivo od kravljeg mlijeka, dobiva se u skladu s ovom specifikacijom proizvoda i dijeli se na dvije različite vrste sira, ‚Asiago pressato’ [‚Prešani Asiago’] i ‚Asiago d’allevo’ [‚Dozreli Asiago’], čija su svojstva navedena u nastavku.”

zamjenjuje se sljedećim:

„Zaštićena oznaka izvornosti (ZOI) ‚Asiago’ upotrebljava se za sir polukuhanog tijesta koji se proizvodi isključivo od kravljeg mlijeka, dobiva se u skladu s ovom specifikacijom proizvoda i dijeli se na dvije različite vrste sira, ‚Asiago Fresco’ [‚Svježi Asiago’] (poznat i kao ‚Asiago pressato’ [‚Prešani Asiago’]) i ‚Asiago Stagionato’ [‚Zreli Asiago’] (poznat i kao ‚Asiago d’allevo’ [‚Dozreli Asiago’]), čija su svojstva navedena u nastavku.”

Ovom se izmjenom želi postići da potrošači lakše uvide razliku u zrenju između dviju vrsta sira „Asiago” tako što se dodaju izrazi „Asiago Fresco” i „Asiago Stagionato”. Međutim, izrazi „pressato” [„prešani”] i „d’allevo” [„dozreli”] i dalje su dopušteni. Nadalje, navođenje pokrate „D.O.P.” ili „Dop” na talijanskom jeziku u specifikaciji proizvoda zamijenjeno je pokratom „DOP”, koja je time i standardizirana.

— Sljedeće se izmjene odnose na članak 8. važeće specifikacije proizvoda, točku 4.2. objavljenog sažetka, koja je sada točka 3.2. jedinstvenog dokumenta „Svojstva gotovog proizvoda”, koji je u predloženoj specifikaciji proizvoda premješten u članak 2., preimenovan u „Opis proizvoda”.

Postojeći tekst:

„Specifična tehnička svojstva za sir ‚Asiago pressato’ koji je dozrijevao dvadeset dana.”

„Specifična tehnička svojstva za sir ‚Asiago d’allevo’ koji je dozrijevao šezdeset dana.”

zamjenjuje se sljedećim:

„Specifična tehnička svojstva za sir ‚Asiago Fresco’ nakon minimalnog razdoblja zrenja.”

„Specifična tehnička svojstva za sir ‚Asiago Stagionato’ nakon minimalnog razdoblja zrenja.”

Izmjenom se pojašnjava da se specifična tehnička svojstva odnose na proizvod nakon završetka minimalnog razdoblja zrenja. Njome se želi omogućiti jasnija faza kontrole.

Izbrisane su mikrobiološke i higijenske specifikacije za „Asiago Fresco” i „Asiago Stagionato”.

Zakonodavstvom EU-a već su predviđene obvezne mikrobiološke i higijenske analize u siranama. Stoga u specifikaciji proizvoda nije potrebno navoditi mikrobiološke i higijenske parametre, čije su razine ionako uređene važećim zakonodavstvom.

U vizualnim/organoleptičkim specifikacijama za „Asiago Stagionato”:

postojeći tekst:

„blagi okus (mezzano [poluzreli])/aromatičan okus (vecchio [zreli]))”

zamjenjuje se sljedećim:

„blag i pomalo slan okus – aromatičan okus (‚vecchio’ [zreli])”.

Izmjenom se želi bolje definirati okus sira „Asiago Stagionato” nakon završetka minimalnog razdoblja zrenja i sira „Asiago” koji je dozrijevao više od 10 mjeseci („vecchio”). Tom će se izmjenom omogućiti djelotvornija provjera organoleptičkih svojstava.

Nakon opisa specifičnih tehničkih svojstava za obje vrste sira „Asiago” dodana je sljedeća rečenica:

„Kako bi se ograničio otpad nastao proizvodnjom i ovisno o usklađenosti s prethodno navedenim vizualnim/organoleptičkim i kemijskim specifikacijama i zahtjevima u pogledu težine, proizvodnja obiju vrsta sira ‚Asiago’, ‚Asiago Fresco’ i ‚Asiago Stagionato’, u obliku koji nije valjkast dopuštena je za proizvode koji su namijenjeni isključivo pretpakiranju (rezanje, sjeckanje, ribanje) ili preradi u mješovite proizvode, pripremljene ili prerađene.”

Uvrštavanjem te metode proizvodnje nastoji se ograničiti otpad nastao proizvodnjom sira „Asiago” tijekom različitih postupaka (ploške, mješoviti proizvodi itd.) koji se upravo zbog tog otpada smatraju neekonomičnima. Tom se odlukom omogućava proizvodnja sira u oblicima (ploške, kocke itd.) koje potrošači sve više konzumiraju i pružaju se nove mogućnosti za uživanje u siru Asiago u skladu s potrošačkim trendovima, i to bez mijenjanja organoleptičkih svojstava proizvoda.

Pojednostavnjen je odlomak o površinskoj obradi sira.

Postojeći tekst:

„Nakon što prođe minimalno razdoblje zrenja proizvoda, površina sireva „Asiago” može se obrađivati tvarima koje su dopuštene važećim propisima. Površina sireva (kora) nije jestiva.”

zamjenjuje se sljedećim:

„Površina sireva može se obrađivati tvarima koje su dopuštene važećim zakonodavstvom.”

Zakonodavstvom kojim se taj sektor uređuje utvrđeno je koje su tvari dopuštene za površinsku obradu. Smatra se da je dovoljno poštovati važeće zakonodavstvo o obradi kore. Osim toga, kad je riječ o nejestivosti kore, sirane i dalje moraju ispunjavati važeća pravila i stoga moraju navesti tvari koje su upotrijebile zbog kojih bi kora mogla biti nejestiva.

Postojeći tekst:

„Površinskom obradom sireva ne smije se ni u kojem slučaju smanjiti čitljivost kazeinske naljepnice kojom se identificira sir ni logotipa oznake.”

zamjenjuje se sljedećim:

„Površinskom obradom sireva ne smije se ni u kojem slučaju smanjiti čitljivost kazeinske naljepnice kojom se identificira sir, logotipa oznake ni oznake izvornosti ‚ASIAGO’ utisnute u obod koluta sira.”

Tom je izmjenom upotpunjen popis identifikacijskih oznaka kojima se obilježava sir „Asiago”, uključujući oznaku izvornosti na obodu koluta/rubu sireva.

Zemljopisno područje

— Sljedeća se izmjena odnosi na članak 2. važeće specifikacije proizvoda, točku 4.3. objavljenog sažetka, točku 4. jedinstvenog dokumenta.

Tekst članka 2. „Zemljopisno područje” važeće specifikacije proizvoda premješten je u članak 3. predložene specifikacije proizvoda, koji je preimenovan u „Definirano zemljopisno područje”.

Ta je izmjena izvršena radi praćenja strukture specifikacije proizvoda koja je utvrđena u Uredbi (EU) br. 1151/2012.

Dodane su općine Cittadella i Fontaniva.

Općine Cittadella i Fontaniva, koje se nalaze sjeverno od Padove, uvrštene su u definirano zemljopisno područje kao područja na kojima se tijekom povijesti proizvodilo mlijeko za preradu u sir koji je kasnije prepoznat kao ZOI. Na tim područjima danas postoje poljoprivredna gospodarstva koja su povezana sa siranama koje proizvode ZOI „Asiago”, sli njihovo se mlijeko ne može upotrijebiti za proizvodnju tog ZOI-ja. Tom se izmjenom želi preciznije prikazati povijesno područje proizvodnje ZOI-ja.

Dokaz o podrijetlu

— Izmjena se odnosi na članak 4. „Podrijetlo proizvoda” specifikacije proizvoda, kojem je dodana sljedeća rečenica: „Sve fizičke i pravne osobe upisane u relevantne registre podliježu nadzoru kontrolnog tijela, u skladu s odredbama specifikacije proizvoda i odgovarajućim planom nadzora.”

Tom se izmjenom dopunjuje tekst tako što se pojašnjava da svi gospodarski subjekti uvršteni u sustav nadzora ZOI-ja podliježu nadzoru kontrolnog tijela.

Metoda proizvodnje

Izmjena se odnosi na članak 3. „Hrana za životinje”, koji je premješten u prvi dio članka 5. predložene specifikacije proizvoda, koji je preimenovan u „Metode proizvodnje proizvoda”, i na točku 3.3. jedinstvenog dokumenta.

— Tom je izmjenom pamuk dodan na popis zabranjene hrane za životinje.

Pamuk je uvršten u zabranjenu hranu za životinje nakon temeljitog istraživanja provedenog u suradnji s Odsjekom za prehranu životinja Sveučilišta u Padovi. Tom se izmjenom želi poboljšati sir „Asiago” tako što se jača uzročno-posljedična veza između mjesta podrijetla i svojstava proizvoda, zbog čega se neautohtone vrste biljaka kao što je pamuk uklanjaju.

— Nadalje, sljedeće se rečenice dodaju nakon popisa zabranjene hrane za životinje: „Najmanje 50 % obroka suhe hrane za životinje mora biti proizvedeno unutar zemljopisnog područja. Krma mora činiti najmanje 50 % obroka suhe hrane za životinje.”

Zahtjev da najmanje 50 % obroka suhe hrane za životinje mora biti proizvedeno unutar zemljopisnog područja može se ispuniti upotrebom trave, sijena i različitih vlasnjača s određenog područja te oni čine udio obroka hrane za životinje koji se sastoji od probavljivih vlakana i koji se općenito definira kao „krmivo” (trava, sijeno, ispaša itd.); to znatno utječe na kemijska, senzorna i organoleptička svojstva mlijeka, a time i na gotov proizvod. Na zemljopisnom području na kojem se proizvodi sir „Asiago” prevladavaju trajni travnjaci i pašnjaci, posebno na višim ili brdovitim dijelovima, i stoga nije pretjerano pogodno za uzgoj žitarica (kukuruz, pšenica, ječam) ili uljarica (soja).

Poduzeća koja proizvode sir „Asiago” visoko su specijalizirana za proizvodnju mlijeka dobivenog od životinja visokog pedigrea kojima je potrebna nutritivno uravnotežena prehrana koja se ne sastoji samo od krme, već i od hrane za životinje i koncentrata kako bi se osigurala kvalitetna proizvodnja i dobrobit mliječnih krava.

Zbog toga je potrebno upotrebljavati koncentrate i hranu za životinje koji potječu izvan razgraničenog područja kako bi se dopunili obroci ishrane.

Zahvaljujući takvoj hrani za životinje omogućava se brzi unos hranjivih tvari, čime se osiguravaju energija i proteini koji su mliječnim kravama potrebni za normalnu funkciju buraga. Budući da je njihova uloga u podupiranju tih funkcija isključivo fiziološka, nemaju gotovo nikakav utjecaj na organoleptička svojstva mlijeka.

Obrok s najmanje 50 % suhe tvari koja potječe od krme povoljno djeluje na dobrobit životinja i može utjecati na dobivanje kvalitetnijeg mlijeka za proizvodnju sira. Zbog upotrebe krme s područja na kojem se proizvodi sir „Asiago”, koje je posebno bogato biljkama zahvaljujući njegovoj bioraznolikosti, mlijeko ima prepoznatljive okuse kojima se odlikuje gotovi proizvod.

Ta je izmjena potrebna radi prilagođavanja specifikacije i jedinstvenog dokumenta odredbama Uredbe (EU) br. 1151/2012.

— Sljedeće se izmjene odnose na članak 5. važeće specifikacije proizvoda.

Postojeći tekst:

„Sir ‚Asiago’, bez obzira na to je li riječ o vrsti ‚pressato’ ili ‚d’allevo’, proizvodi se od mlijeka koje ispunjava zdravstvene odredbe koje su na snazi. Međutim, ‚Asiago d’allevo’ može se proizvesti na planinskim pašnjacima tijekom razdoblja migracije od mlijeka koje nije u skladu s važećim zdravstvenim odredbama. Mlijeko se mora čuvati na temperaturi od 4 do 11 Celzijevih stupnjeva i mora se preraditi u roku od najviše 60 sati od prve mužnje ili, ako se provodi, druge mužnje. Ako se sir ‚Asiago’ proizvodi od sirovog mlijeka, to se mlijeko mora preraditi unutar 36–48 sati od unosa u siranu, u skladu s važećim odredbama.”

zamjenjuje se sljedećim:

„Sir ‚Asiago’, bez obzira na to je li riječ o vrsti ‚Fresco’ ili ‚Stagionato’, proizvodi se od mlijeka koje ispunjava zdravstvene odredbe koje su na snazi. Mlijeko se mora čuvati u sirani na temperaturi od 4 do 11 Celzijevih stupnjeva. Mlijeko namijenjeno proizvodnji sira ‚Asiago’‚prodotto della montagna’ [planinski proizvod] može se čuvati na temperaturama koje su rezultat prirodnih uvjeta okoline. Mlijeko se mora prikupiti unutar 36 sati od prve mužnje. Kako bi se proizveo sir ‚Asiago’ s dodatnom oznakom ‚prodotto della montagna’, mlijeko se mora prikupiti unutar 48 sati od prve mužnje. Mlijeko se mora poslati na preradu unutar 48 sati otkada je doneseno u siranu.”

U skladu s promjenama regulatornog okvira upotreba „mlijeka koje nije u skladu s važećim zdravstvenim odredbama” više nije dopuštena. U toj je izmjeni ujedno navedeno da se temperature čuvanja mlijeka odnose na sirane, dok se mlijeko namijenjeno proizvodnji sira „Asiago”„prodotto della montagna” može čuvati na temperaturama koje su rezultat prirodnih uvjeta okoline, a prikladne su za čuvanje. Vremena prikupljanja mlijeka koja su navedena odnose se na prvu mužnju i time se u praksi omogućava prikupljanje mlijeka iz više mužnji; naveden je i maksimalan broj sati unutar kojih se mlijeko mora poslati na preradu nakon unošenja u siranu, i to za sve vrste sira „Asiago”.

Postojeći tekst:

„Sir ‚Asiago pressato’ može se proizvesti od mlijeka iz jedne mužnje ili dviju mužnji, sirovog ili pasteriziranog na 72 Celzijeva stupnja u trajanju od 15 sekundi, u skladu s važećim zakonodavstvom.”

zamjenjuje se sljedećim:

„Sir ‚Asiago Fresco’ proizvodi se od mlijeka iz jedne mužnje ili više uzastopnih mužnji, koje je sirovo, toplinski obrađeno ili pasterizirano u skladu s važećim zakonodavstvom.”

Ovom se izmjenom uzimaju u obzir trendovi u sustavima mužnje (robotizirana mužnja itd.) kojima se omogućavaju bolji uvjeti za dobrobit životinja bez utjecaja na kvalitetu mlijeka dobivenog tijekom nekoliko mužnji.

Osim toga, mogućnost toplinske obrade mlijeka uvedena je i za „Asiago Fresco”. Mlijeko koje se toplinski obrađuje izlaže se nižim temperaturama od mlijeka koje se pasterizira i zadržava više organoleptičkih svojstava povezanih s područjem proizvodnje.

Sljedećom izmjenom uvodi se mogućnost upotrebe mlijeka iz nekoliko uzastopnih mužnji i za „Asiago Stagionato”, baš kao što je uvedeno i za „Asiago Fresco”.

Postojeći tekst:

„Sir ‚Asiago d’allevo’ može se proizvesti od mlijeka iz dviju mužnji koje je djelomično obrano obiranjem površine mlijeka ili od mlijeka iz dviju mužnji od kojeg je mlijeko iz samo jedne od tih mužnji djelomično obrano obiranjem površine, ili od mlijeka iz samo jedne mužnje koje je djelomično obrano obiranjem površine. Upotrijebljeno mlijeko može biti sirovo ili toplinski obrađeno na 57/68 Celzijevih stupnjeva u trajanju od 15 sekundi s pozitivnim parametrom analize fosfataze. Nije dopuštena nijedna druga obrada mlijeka osim one koja je izričito predviđena ovom specifikacijom proizvoda.”

zamjenjuje se sljedećim:

„Sir ‚Asiago Stagionato’ proizvodi se od mlijeka iz nekoliko uzastopnih mužnji koje je djelomično obrano obiranjem površine mlijeka ili od mlijeka iz nekoliko uzastopnih mužnji od kojeg je mlijeko iz samo jedne od tih mužnji djelomično obrano obiranjem površine ili od mlijeka iz samo jedne mužnje koje je djelomično obrano obiranjem površine. Upotrijebljeno mlijeko može biti sirovo ili toplinski obrađeno na 57/68 Celzijevih stupnjeva s pozitivnim parametrom analize fosfataze. Nije dopuštena nijedna druga obrada mlijeka osim one koja je izričito predviđena ovom specifikacijom proizvoda.”

Sljedeći se odlomak briše:

„Za proizvodnju sira sa ZOI-jem ‚Asiago’ i dodatnom oznakom ‚prodotto della montagna’ [planinski proizvod] može se upotrijebiti mlijeko iz dviju ili četiriju mužnji, ali to mlijeko mora se preraditi unutar 18 sati od primanja mlijeka u slučaju mlijeka iz dviju mužnji i unutar 24 sata od primanja u slučaju mlijeka iz četiriju mužnji.”

Za proizvodnju sira Asiago „prodotto della montagna” mlijeko se može prikupljati iz više od jedne mužnje, pod uvjetom da je prikupljeno unutar 48 sati od prve mužnje; mlijeko se i za ovu vrstu proizvoda mora poslati na preradu unutar 48 sati otkad se donese u siranu, kako je navedeno u prethodnim odlomcima.

Sljedećom se izmjenom uvodi mogućnost upotrebe biljnog sirila i uklanja se upotreba lizozima.

Postojeći tekst:

„Mlijeko od kojeg se proizvodi ‚Asiago pressato’ mora biti punomasno mlijeko i mješavina u kotlu mora se sastojati od mlijeka, bakterija mliječne kiseline ili startera, goveđeg sirila, a mogu se dodati i male količine natrijeva klorida. Tijekom prerade se zbog tehnoloških razloga mogu dodati i određene količine pitke vode. U slučaju proizvodnje sira ‚Asiago d’allevo’ upotrebljava se mlijeko koje je djelomično obrano obiranjem površine, a može se dodati i lizozim (E1105) u skladu sa zakonskim ograničenjima; ta se mješavina stoga sastoji od djelomično obranog mlijeka, bakterija mliječne kiseline ili startera, goveđeg sirila, a mogu se dodati i male količine natrijeva klorida i lizozima. Upotreba lizozima (E1105) u svakom je slučaju zabranjena u proizvodnji sira sa ZOI-jem ‚Asiago’ koji ima dodatnu oznaku ‚prodotto della montagna’.”

zamjenjuje se sljedećim:

„Mlijeko od kojeg se proizvodi ‚Asiago Fresco’ mora biti punomasno mlijeko i mješavina u kotlu mora se sastojati od punomasnog mlijeka, bakterija mliječne kiseline ili startera, goveđeg sirila ili biljnog zgušnjivača, a mogu se dodati i male količine natrijeva klorida. Tijekom prerade se zbog tehnoloških razloga mogu dodati i određene količine pitke vode. „Mlijeko od kojeg se proizvodi ‚Asiago Stagionato’ mora biti djelomično obrano obiranjem površine i mješavina u kotlu mora se sastojati od djelomično obranog mlijeka, bakterija mliječne kiseline ili startera, goveđeg sirila ili biljnog zgušnjivača, a mogu se dodati i male količine natrijeva klorida. Upotreba lizozima (E1105) u svakom je slučaju zabranjena u proizvodnji sira ‚Asiago’.”

Tom se izmjenom dodaje biljni zgušnjivač za dvije vrste „Asiaga” kao zamjena za goveđe sirilo. Tradicionalna proizvodnja sira Asiago izvorno se temeljila na upotrebi biljnog zgušnjivača; naime, postoje dokazi da se na visoravni Asiago kao biljni zgušnjivač upotrebljavao ekstrakt čička. Nedavna je studija Regionalne poljoprivredne agencije u Venetu pokazala da čak i u slučaju upotrebe biljnog zgušnjivača ne dolazi do promjene organoleptičkih i senzornih svojstava koja su tipična i za „Asiago Fresco” i za „Asiago Stagionato”.

Zahvaljujući toj izmjeni može se ujedno odgovoriti i na specifične zahtjeve tržišta.

Uklonjena je i mogućnost upotrebe lizozima, enzima s antifermentativnim svojstvima. Riječ je o pomoćnom sredstvu u preradi koje se rijetko primjenjuje u proizvodnji „Asiaga” i nije tradicionalno, a postalo je nepotrebno zbog poboljšanja u kvaliteti krme.

— Sljedeće se izmjene odnose na članak 7. važeće specifikacije proizvoda.

Tekst članka 7. važeće specifikacije proizvoda „Metode skladištenja i zrenja” premješten je na kraj članka 5. predložene specifikacije proizvoda i postat će podstavak pod nazivom „Metode skladištenja i zrenja”.

Izbrisan je sljedeći odlomak koji se odnosi na fazu koja prethodi soljenju:

„Sirevi se prije soljenja skladište u prostorijama najmanje 48 sati na 10/15 °C i uz relativnu vlažnost od 80 do 85 %.”

U tom se odlomku opisuje faza koja prethodi soljenju (poznata kao „hlađenje”) koja je sada zapravo integrirana u fazu zrenja sira jer su parametri navedeni u odlomku isti kao oni predloženi za zrenje.

Preinačena je rečenica koja se odnosi na minimalno zrenje sira „Asiago Stagionato”.

Postojeći tekst:

„Minimalno razdoblje zrenja za ‚Asiago d’allevo’ iznosi šezdeset dana od zadnjeg dana mjeseca proizvodnje.”

zamjenjuje se sljedećim:

„Minimalno razdoblje zrenja za ‚Asiago Stagionato’ iznosi devedeset dana od datuma proizvodnje.”

Kako bi se proizveo bolji proizvod iz organoleptičke/kvalitativne perspektive i postiglo ujednačeno razdoblje zrenja za sve serije proizvodnje, utvrđeno je da minimalno razdoblje zrenja prije stavljanja na tržište mora iznositi 90 stvarnih dana od datuma proizvodnje.

Daljnja se izmjena odnosi na parametre temperature i vlažnosti za zrenje.

Postojeći tekst:

„Sir mora dozrijevati na samom području proizvodnje u skladištima čija temperatura iznosi 10/15 °C, a relativna vlažnost 80–85 %.”

zamjenjuje se sljedećim:

„Sir mora dozrijevati na samom području proizvodnje u skladištima čija temperatura iznosi najmanje 5 °C.”

Tom se izmjenom umjesto dvaju raspona temperature i vlažnosti uvodi vrijednost minimalne temperature jer se smatra da je to prikladniji način za izražavanje optimalnih uvjeta zrenja sira Asiago. Taj parametar minimalne temperature odraz je i prirodnih uvjeta okoline i njime se može učinkovitije spriječiti nepravilna fermentacija sira s dugim razdobljem zrenja, čak i bez lizozima.

Povezanost

Dodan je poseban članak o povezanosti koji nije uvršten u važeću specifikaciju proizvoda, već samo u objavljeni sažetak. Tekst članka 6. koji je dodan predloženoj specifikaciji proizvoda i točki 5. jedinstvenog dokumenta glasi kako slijedi.

„Članak 6. Povezanost proizvoda i područja proizvodnje. Sir ‚Asiago’ povijesno gledano potječe s visoravni Asiago koja se nalazi u pokrajini Vicenzi na granici s pokrajinom Trento i zahvaljujući mnogim povijesnim i tradicionalnim elementima čvrsto je ukorijenjen u vremenu i prostoru. Proizvodnja sira ‚Asiago’ započela je 1000. godine i otada se sve do početka 20. stoljeća nastavila i na području u blizini visoravni Asiago, u radijusu od približno 80 kilometara. To je područje koje okružuje povijesni predio na kojem su poljoprivrednici visoravni Asiago, koji su bili prisiljeni na selidbu nakon Prvog svjetskog rata (1915.–1918.), uočili da su poljoprivredni, okolišni i klimatski uvjeti povoljni za razvoj govedarstva i tradicije mljekarstva. Područje proizvodnje sira ‚Asiago’ uključuje područje koje se sastoji od visoravni Asiago, Lavarone, Vezzena i Folgaria, koje čine izvorno područje, ali i od planina Trentina, prijelaznog pojasa obronaka sastavljenog od uzvisina Grappa, Breganze, Schio, Valdagno i Chiampo i od pojasa navodnjavane doline u pokrajinama Vicenzi, Padovi i Trevisu. Uvjeti klime i tla na području proizvodnje homogeni su u pogledu padalina i temperature. Kad je riječ o tlu, zemljište je uglavnom vapnenačko. Uzgoj trajnih krmnih kultura raširen je u svim visinskim zonama na tom području, a uključuje prirodne trave i mahunarke i uzgoj žitarica (pšenica, ječam, kukuruz). U planinskoj visinskoj zoni sva nešumska poljoprivredna zemljišta upotrebljavaju se kao pašnjaci i livade za ispašu. Od pasmina goveda koje se uzgajaju na poljoprivrednim gospodarstvima na tom području najčešća je talijanska frizijska, a za njom slijede smeđa alpska, Rendena i simentalska. Ljudski je čimbenik iznimno važan element. Karakterističan način proizvodnje, koji se temelji na autentičnim i nepromjenjivim metodama, očuvan je tijekom vremena prenošenjem drevnog umijeća lokalne proizvodnje sira i metoda pretvaranja mlijeka u sir.”

Označivanje

— Izmjena se odnosi na članak 6. specifikacije proizvoda i točku 3.6. jedinstvenog dokumenta.

Tekst članka 6. „Identifikacija i obilježavanje” premješten je u prvi dio članka 8. „Označivanje” predložene specifikacije proizvoda i činit će podstavak 8.1. pod nazivom „Identifikacija i obilježavanje”.

Riječi „kao sastavni dio” u odlomku koji slijedi nakon prikaza logotipa oznake mijenjaju se u „koje čine sastavni dio”, a talijanske riječi „Nella fascere” u zadnjoj rečenici zamjenjuju se riječima „Nelle fascere”.

Ta se izmjena sastoji od formalnog ispravka i uklanjanja pogreške u tipkanju.

Postojeći tekst:

„koja je ponovljena nekoliko puta i čija visina iznosi 25 mm visine za ‚Asiago pressato’ i 20 mm za ‚Asiago d’allevo’.”

mijenja se kako slijedi:

„koja je ponovljena nekoliko puta i čija visina iznosi 25 mm za ‚Asiago Fresco’ i 20 mm za ‚Asiago Stagionato’.”

Tom se izmjenom riječi „pressato” i „d’allevo” zamjenjuju riječima „Fresco” i „Stagionato” u skladu s predloženom izmjenom članka 1. specifikacije proizvoda.

Sljedeća je rečenica isto tako dodana članku koji se odnosi na označivanje:

„Sve identifikacijske oznake ZOI-ja ‚Asiago’ (kazeinska naljepnica i oznaka izvornosti) uvijek moraju biti vidljive na cijelom siru. Obod koluta cijelog sira ni u kojem slučaju ne smije biti prekriven folijom, trakom ili sitotiskom.”

Tom se izmjenom nastoje ojačati sljedivost proizvoda i transparentnost u odnosu na potrošače na način da identifikacijske oznake ZOI-ja budu vidljivije u usporedbi s imitacijama tog proizvoda ili pokušajima krivotvorenja.

Sljedeći se odlomak dodaje nakon slova abecede koja ukazuju na mjesec proizvodnje:

„Ne dovodeći u pitanje zahtjeve sljedivosti utvrđene zakonodavstvom koje je na snazi, nevaljkasti proizvodi moraju imati sljedeće identifikacijske oznake: kazeinsku naljepnicu, alfanumerički kod sirane, logotip oznake, naziv oznake ‚ASIAGO’ koja je ponovljena nekoliko puta u nizu, na barem jednoj strani oboda koluta ili na jednoj od plošnih strana sira. Kako bi ovlašteni proizvođači mogli ispuniti te zahtjeve, Udruženje za zaštitu stavlja im na raspolaganje opremu za utiskivanje.”

Tom se izmjenom utvrđuje metoda identifikacije i sljedivosti proizvoda koji nije valjkastog oblika, kako je predviđeno člankom 2. predložene specifikacije proizvoda.

— Sljedeća se izmjena odnosi na tekst članka 9. „Pakiranje”, koji je premješten na kraj članka 8. „Označivanje” u predloženoj specifikaciji proizvoda i činit će podstavak 8.2. „Prezentiranje i pakiranje”, točku 3.5. jedinstvenog dokumenta.

Odlomak:

„Cijeli sirevi sa ZOI-jem ‚Asiago’ mogu se razrezati na dijelove i pretpakirati u obliku kriški, pri čemu je obod koluta i dalje vidljiv. Središte sira u svakom se slučaju može pakirati u dijelovima, pod uvjetom da njegova ukupna težina ne premašuje 10 % težine samog sira. Međutim, ti dijelovi moraju sadržavati koru s plošne strane sira. Ako se lizozim (E1105) ne upotrebljava, to može biti navedeno na etiketi. Ako se tijekom postupaka rezanja struže i/ili uklanja kora, te zbog toga oznaka izvornosti više nije vidljiva (kocke, ploške itd.), pakiranje se mora provoditi na području proizvodnje kako bi se jamčila sljedivost proizvoda.”

mijenja se kako slijedi:

„Cijeli sirevi ‚Asiago’ mogu se razrezati na komade i pretpakirati u različitim oblicima (četvrtine, kriške, ploške itd.) s korom. Središte sira u svakom se slučaju može pakirati u dijelovima, pod uvjetom da njegova ukupna težina ne premašuje 10 % težine samog sira. Međutim, ti dijelovi moraju sadržavati koru s plošne strane sira. Ako se tijekom postupaka rezanja struže i/ili uklanja kora, te zbog toga oznaka izvornosti više nije vidljiva, različiti oblici (kocke, ribani sir, ploške, kriške, cijeli sir itd.) moraju se pakirati na području proizvodnje kako bi se jamčila sljedivost proizvoda.”

Tom se izmjenom utvrđuju glavni oblici za pretpakiranje. Pojašnjeno je da je oznaka na obodu koluta znak koji ukazuje na autentičnost proizvoda i činjenicu da ispunjava zahtjeve iz specifikacije proizvoda; osim toga, ako se kora sastruže i/ili ukloni, to se mora provesti na način kojim se jamči sljedivost proizvoda.

— Sljedećom se izmjenom želi pojasniti koji se izrazi smiju upotrebljavati u komercijalnim informacijama i/ili na etiketama ovisno o zrenju.

Postojeći tekst:

„Sir ‚Asiago’ proizveden od mlijeka iz staja na planinskim područjima koji se prerađuje u siranama koje se nalaze na planinskim područjima i dozrijeva na planinskim područjima može imati dodatnu oznaku ‚prodotto della montagna’. Sir ‚Asiago pressato’ može se označiti i kao ‚fresco’ [svježi]. Sir ‚Asiago d’allevo’ može se označiti i kao ‚stagionato’ [zreli]. Sir ‚Asiago d’allevo’ koji je dozrijevao od četiri mjeseca do šest mjeseci može se označiti i kao ‚mezzano’ [poluzreli]. Sir ‚Asiago d’allevo’ koji je dozrijevao više od 10 mjeseci može se označiti i kao ‚vecchio’ [dozreli]. Sir ‚Asiago d’allevo’ koji je dozrijevao više od 12 mjeseci može se označiti i kao ‚stravecchio’ [ekstra zreli].”

zamjenjuje se sljedećim:

„Za sir ‚Asiago’ proizveden od mlijeka iz staja na planinskim područjima koji se prerađuje u siranama koje se nalaze na planinskim područjima i dozrijeva na planinskim područjima i koji pritom može imati dodatnu oznaku ‚prodotto della montagna’ mogu se upotrijebiti riječi ‚Asiago prodotto della montagna’ u komercijalnim informacijama i/ili na etiketi. Sljedeće se oznake mogu uvrstiti u komercijalne informacije i/ili na etiketu. Sir ‚Asiago Fresco’ može se označiti i kao ‚Asiago pressato’. Sir ‚Asiago Fresco’ koji je dozrijevao više od 40 dana može se označiti i kao ‚Asiago Fresco riserva’ [odležani]. Sir ‚Asiago Stagionato’ može se označiti i kao ‚Asiago d’allevo’. Sir ‚Asiago Stagionato’ koji je dozrijevao od četiri mjeseca do deset mjeseci može se označiti i kao ‚Asiago mezzano’ ili ‚Asiago Stagionato mezzano’ [poluzreli]. Sir ‚Asiago Stagionato’ koji je dozrijevao od 10 do 15 mjeseci može se označiti i kao ‚Asiago vecchio’ ili ‚Asiago Stagionato vecchio’ [dozreli]. Sir ‚Asiago Stagionato’ koji je dozrijevao dulje od 15 mjeseci može se označiti i kao ‚Asiago stravecchio’ ili ‚Asiago Stagionato stravecchio’ [ekstra zreli].”

Tom se izmjenom pojašnjavaju svi alternativni izrazi za „Asiago Fresco” i „Asiago Stagionato”, ovisno o različitim razdobljima zrenja proizvoda, koji su ažurirani u skladu s onim što je navedeno u članku 1. specifikacije proizvoda. Razdoblja zrenja isto su tako bolje definirana, u skladu s tradicionalnim praksama proizvodnje i kako bi se potrošačima omogućilo njihovo brže i lakše razumijevanje.

— Sljedeći se odlomak dodaje nakon zadnjeg odlomka: „Folije za prekrivanje ili sitotisak s informacijama o poduzeću mogu se nalijepiti na plošnu stranu sira, pod uvjetom da su u skladu s važećim zakonodavnim odredbama o označivanju i prezentiranju prehrambenih proizvoda. Ta folija ili sitotisak ne smije prekrivati kazeinsku naljepnicu i uvijek mora imati oznaku ‚ASIAGO’ i europski logotip kojim se označuju proizvodi sa zaštićenom oznakom izvornosti kako bi se jamčilo pružanje točnih informacija potrošačima.”

Tom se izmjenom žele ojačati instrumenti za sljedivost i identifikaciju proizvoda, koji se smatraju ključnim elementima proizvoda obuhvaćenog ZOI-jem.

Kontrolno tijelo

Dodan je novi članak 7. „Kontrolno tijelo”, koji se ne nalazi u važećoj specifikaciji proizvoda, a sadržava informacije o kontrolnom tijelu.

Tekst glasi:

„Članak 7. Kontrolno tijelo U skladu s odredbama članaka 36. i 37. Uredbe (EU) br. 1151/2012 ovlašteno kontrolno tijelo provjerava usklađenost sa specifikacijom proizvoda prije nego što se proizvod stavi na tržište. Kontrolno je tijelo CSQA Certificazioni Srl – Via S. Gaetano, 74 – 36016 Thiene (VI) tel. +39 0445313011, telefaks +39 0445313070, e-pošta csqa@csqa.it.”

JEDINSTVENI DOKUMENT

ASIAGO

EU br.: PDO-IT-0001-AM02 – 30.7.2019.

ZOI (X) ZOZP ()

1. Naziv

Asiago

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Zaštićena oznaka izvornosti (ZOI) „Asiago” upotrebljava se za sir polukuhanog tijesta koji se proizvodi isključivo od kravljeg mlijeka, dobiva se u skladu s ovom specifikacijom proizvoda i dijeli se na dvije različite vrste sira, „Asiago Fresco” [„Svježi Asiago”] (poznat i kao „Asiago pressato” [„Prešani Asiago”]) i „Asiago Stagionato” [„Zreli Asiago”] (poznat i kao „Asiago d’allevo” [„Dozreli Asiago”]), čija su svojstva navedena u nastavku.

Specifična tehnička svojstva za sir „Asiago Fresco” nakon minimalnog razdoblja zrenja.

Specifikacije Odstupanja (a) vizualne/organoleptičke: bijela ili pomalo slamnato žućkasta boja primjetne, nepravilne šupljine ugodan i blag okus tanka kora elastične teksture (b) kemijske: vlaga 39,50 % ±4,50 bjelančevine 24,00 % ±3,50 punomasni 30,00 % ±4,00 natrijev klorid 1,70 % ±1,00 mast u suhoj tvari najmanje 44 % ne postoje (c) fizikalne: obod koluta ravan ili pomalo ispupčen gornja i donja ploha ravna ili gotovo ravna težina 11–15 kg visina 11-15 cm promjer 30-40 cm

Specifična tehnička svojstva za sir „Asiago Stagionato” nakon minimalnog razdoblja zrenja.

Specifikacije Odstupanja (a) vizualne/organoleptičke: slamnato žućkasta ili pomalo slamnato žućkasta boja male do srednje šupljine blag i pomalo slan okus – aromatičan okus („vecchio” [zreli]) glatka i pravilna kora (b) kemijske: vlaga 34,50 % ±4,00 bjelančevine 28,00 % ±4,00 punomasni 31,00 % ±4,50 natrijev klorid 2,40 % ±1,00 mast u suhoj tvari najmanje 34 % ne postoje (c) fizikalne: obod koluta ravan ili gotovo ravan gornja i donja ploha ravna ili gotovo ravna težina 8-12 kg visina 9–12 cm promjer 30-36 cm

Kako bi se ograničio otpad nastao proizvodnjom i ovisno o usklađenosti s prethodno navedenim vizualnim/organoleptičkim i kemijskim specifikacijama i zahtjevima u pogledu težine, proizvodnja obiju vrsta sira „Asiago”, „Asiago Fresco” i „Asiago Stagionato”, u obliku koji nije valjkast dopuštena je za proizvode koji su namijenjeni isključivo pretpakiranju (rezanje, sjeckanje, ribanje) ili preradi u mješovite proizvode, pripremljene ili prerađene.

Površina sireva može se obrađivati tvarima koje su dopuštene važećim zakonodavstvom.

Površinskom obradom sireva ne smije se ni u kojem slučaju smanjiti čitljivost kazeinske naljepnice kojom se identificira sir, logotipa oznake ni oznake izvornosti „ASIAGO” utisnute u obod koluta sira.

Površinska obrada bojama i sredstvima protiv plijesni nije dopuštena za sireve „Asiago” koji imaju dodatnu oznaku „prodotto della montagna” [planinski proizvod].

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Upotrebljava se sirovo ili toplinski obrađeno ili pasterizirano kravlje mlijeko.

Goveda čije je mlijeko namijenjeno preradi u sir „Asiago” ne smiju se hraniti sljedećom krmom ili hranom za životinje:

KRMA:

uljana repica, stočna repa, gorušica ili krmna piskavica,

lišće voćaka, lišće i vršci cikle,

silirana djetelina/trava, silirani grašak/silirana trava, silirani nusproizvodi,

voće i njihovi nusproizvodi nastali tijekom industrijske prerade, koji mogu biti svježi ili konzervirani u vodi,

povrće i njihovi nusproizvodi koji mogu biti svježi ili konzervirani u vodi,

nusproizvodi fermentacijskih industrija (pivarsko zrnje, ostaci iz destilerija, komina itd.), koji mogu biti svježi ili konzervirani u vodi,

nusproizvodi industrije šećera: svježa i silirana pulpa šećerne repe,

nusproizvodi mesne i stočne industrije: različiti ostaci, sami ili u kombinaciji s drugom krmom.

HRANA ZA ŽIVOTINJE:

meso, riba i brašno od perja,

brašno od pogače stočne repe, sjemenke citrusnog voća ili sjemenke grožđa,

sušeno povrće i voće,

sušeni nusproizvodi nastali tijekom industrijske prerade voća i povrća (grašak i mahune graha, artičoke, kesteni, pulpa citrusnog voća, ostaci maslina, sjemenke grožđa, talozi, komina),

nusproizvodi industrije šećera: koncentrat bjelančevina melase, razni ostaci žitarica u proizvodnji alkohola, sušena pulpa ostataka žitarica u proizvodnji alkohola itd.,

sušeni nusproizvodi fermentacijske industrije: ostaci žitarica u proizvodnji alkohola, ostaci od fermentacije itd.,

urea, urea fosfat, biuret (za stočnu upotrebu),

pamuk.

Najmanje 50 % obroka suhe hrane za životinje mora biti proizvedeno unutar zemljopisnog područja.

Krma mora činiti najmanje 50 % obroka suhe hrane za životinje.

Zahtjev da najmanje 50 % obroka suhe hrane za životinje mora biti proizvedeno unutar zemljopisnog područja može se ispuniti upotrebom trave, sijena i različitih vlasnjača s određenog područja te oni čine udio obroka hrane za životinje koji se sastoji od probavljivih vlakana i koji se općenito definira kao „krmivo” (trava, sijeno, ispaša itd.); to znatno utječe na kemijska, senzorna i organoleptička svojstva mlijeka, a time i na gotov proizvod. Na zemljopisnom području na kojem se proizvodi sir „Asiago” prevladavaju trajni travnjaci i pašnjaci, posebno na višim ili brdovitim dijelovima, i stoga nije pretjerano pogodno za uzgoj žitarica (kukuruz, pšenica, ječam) ili uljarica (soja).

Poduzeća koja proizvode sir „Asiago” visoko su specijalizirana za proizvodnju mlijeka dobivenog od životinja visokog pedigrea kojima je potrebna nutritivno uravnotežena prehrana koja se ne sastoji samo od krme, već i od hrane za životinje i koncentrata kako bi se osigurala kvalitetna proizvodnja i dobrobit mliječnih krava.

Zbog toga je potrebno upotrebljavati koncentrate i hranu za životinje koji potječu izvan razgraničenog područja kako bi se dopunili obroci ishrane.

Zahvaljujući takvoj hrani za životinje omogućava se brzi unos hranjivih tvari, čime se osiguravaju energija i proteini koji su mliječnim kravama potrebni za normalnu funkciju buraga. Budući da je njihova uloga u podupiranju tih funkcija isključivo fiziološka, nemaju gotovo nikakav utjecaj na organoleptička svojstva mlijeka.

Ako je mlijeko namijenjeno proizvodnji sira „Asiago” koji ima oznaku „prodotto della montagna”, ujedno je zabranjeno hranjenje svim vrstama silaže.

3.4. Posebni proizvodni postupci koji se moraju provesti na definiranom zemljopisnom području

Krave se moraju uzgajati i sir „Asiago” mora se proizvoditi i dozrijevati unutar zemljopisnog područja proizvodnje definiranog u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Sirevi „Asiago” mogu se razrezati na komade i pretpakirati u različitim oblicima (četvrtine, kriške, ploške itd.) s korom. Središte sira u svakom se slučaju može pakirati u dijelovima, pod uvjetom da njegova ukupna težina ne premašuje 10 % težine samog sira. Međutim, ti dijelovi moraju sadržavati koru s plošne strane sira.

Ako se tijekom postupaka rezanja struže i/ili uklanja kora, te zbog toga oznaka izvornosti više nije vidljiva, različiti oblici (kocke, ribani sir, ploške, kriške, cijeli sir itd.) moraju se pakirati na području proizvodnje kako bi se jamčila sljedivost proizvoda.

3.6. Posebna pravila za označivanje proizvoda na koji se odnosi registrirani naziv

Svi sirevi „Asiago” identificiraju se kazeinskim naljepnicama s brojem i označuju se kalupima za utiskivanje koji su u vlasništvu Udruženja za zaštitu i stavljaju se na raspolaganje svim ovlaštenim proizvođačima, a sadržavaju sljedeći logotip oznake.

Na logotipu je prikazan narezani sir kojemu nedostaje jedna kriška; kriška koja nedostaje pretvorena je u stilizirano slovo „A” i djelomično je umetnuta u sir. Ukupna visina logotipa koji se nalazi na siru iznosi 100 mm za „Asiago Fresco” i 80 mm za „Asiago Stagionato”. Kalupi za utiskivanje ujedno uključuju alfanumerički kod sirane i naziv oznake

koja je ponovljena nekoliko puta i čija visina iznosi 25 mm za „Asiago Fresco” i 20 mm za „Asiago Stagionato”.

Sve identifikacijske oznake ZOI-ja „Asiago” (kazeinska naljepnica i oznaka izvornosti) uvijek moraju biti vidljive na cijelom siru. Obod koluta cijelog sira ni u kojem slučaju ne smije biti prekriven folijom, trakom ili sitotiskom.

Na obodu koluta sireva „Asiago Stagionato” utisnuto je i slovo abecede kojim se označava mjesec proizvodnje.

Ne dovodeći u pitanje zahtjeve sljedivosti utvrđene zakonodavstvom koje je na snazi, nevaljkasti proizvodi moraju imati sljedeće identifikacijske oznake: kazeinsku naljepnicu, alfanumerički kod sirane, logotip oznake, naziv oznake „ASIAGO” koja je ponovljena nekoliko puta u nizu, na barem jednoj strani oboda koluta ili na jednoj od plošnih strana sira. Kako bi ovlašteni proizvođači mogli ispuniti te zahtjeve, Udruženje za zaštitu stavlja im na raspolaganje odgovarajuću opremu za utiskivanje.

Sirevi „Asiago” s dodatnom oznakom „prodotto della montagna” razlikuju se po tome što njihovi kalupi za utiskivanje, navedeni u prvom odlomku ove točke, uključuju riječi „prodotto della montagna”, koje se pojavljuju samo jednom.

Osim toga, na kraju minimalnog razdoblja zrenja prethodno navedeni sirevi dodatno se identificiraju vrućim žigom na obodu koluta, koji se utiskuje alatima u vlasništvu Udruženja za zaštitu koje ih stavlja na raspolaganje ovlaštenim siranama i ima sljedeći amblem:

Sljedeće se oznake mogu uvrstiti u komercijalne informacije i/ili na etiketu.

Sir „Asiago Fresco” može se označiti i kao „Asiago pressato”.

Sir „Asiago Fresco” koji je dozrijevao više od 40 dana može se označiti i kao „Asiago Fresco riserva” [odležani].

Sir „Asiago Stagionato” može se označiti i kao „Asiago d’allevo”.

Sir „Asiago Stagionato” koji je dozrijevao od četiri mjeseca do deset mjeseci može se označiti i kao „Asiago mezzano” ili „Asiago Stagionato mezzano” [poluzreli].

Sir „Asiago Stagionato” koji je dozrijevao od 10 do 15 mjeseci može se označiti i kao „Asiago vecchio” ili „Asiago Stagionato vecchio” [dozreli].

Sir „Asiago Stagionato” koji je dozrijevao dulje od 15 mjeseci može se označiti i kao „Asiago stravecchio” ili „Asiago Stagionato stravecchio” [ekstra zreli].

Sve etikete, žigovi, sitotisak itd. s informacijama o poduzeću moraju biti u skladu s važećim zakonodavnim odredbama o označivanju i prezentiranju prehrambenih proizvoda i u svakom se slučaju njima uvijek mora omogućiti potpuna čitljivost identifikacijskih oznaka ZOI-ja „Asiago” (oznake utisnute kalupima za utiskivanje) i kazeinskih naljepnica kojima se identificiraju sirevi „Asiago”.

Folije za prekrivanje ili sitotisak s informacijama o poduzeću mogu se nalijepiti na plošnu stranu sira, pod uvjetom da su u skladu s važećim zakonodavnim odredbama o označivanju i prezentiranju prehrambenih proizvoda. Ta folija ili sitotisak ne smije prekrivati kazeinsku naljepnicu i uvijek mora imati oznaku „ASIAGO” i europski logotip kojim se označuju proizvodi sa zaštićenom oznakom izvornosti kako bi se jamčilo pružanje točnih informacija potrošačima.

4. Sažeta definicija zemljopisnog područja

Sir „Asiago” proizvodi se od mlijeka sa stočnih gospodarstava koja se nalaze unutar definiranog područja i u siranama koje se nalaze na istom području, kako je opisano u nastavku:

pokrajina Vicenza: cijelo područje

pokrajina Trento: cijelo područje

pokrajina Padova: područje općina Carmignano di Brenta, S. Pietro in Gù, Grantorto, Gazzo, Piazzola sul Brenta, Villafranca Padovana, Campodoro, Mestrino, Veggiano, Cervarese S. Croce, Rovolon, Cittadella i Fontaniva

pokrajina Treviso: područje definirano na sljedeći način: uzevši kao referentnu točku grad Rossano Veneto u pokrajini Vicenzi, granica prati cestu Rossano – Castelfranco Veneto do raskrižja s regionalnom cestom br. 53 „Postumia”. Obrubljuje tu cestu i prelazi obilaznicu južno od Trevisa do raskrižja s autocestom Alemagna. Granica nastavlja prema sjeveru duž linije te autoceste prema rijeci Piave. Zatim skreće prema zapadu duž desne obale rijeke prema granici između pokrajina Treviso i Belluno. Granica nakon te točke prati granicu pokrajine Treviso sve do točke na kojoj se susreće s granicom pokrajine Vicenza.

Prethodno navedena područja proizvodnje koja se nalaze na visini od najmanje 600 metara smatraju se planinskim područjima.

5. Povezanost sa zemljopisnim područjem

Sir „Asiago” povijesno gledano potječe s visoravni Asiago koja se nalazi u pokrajini Vicenzi na granici s pokrajinom Trento i zahvaljujući mnogim povijesnim i tradicionalnim elementima čvrsto je ukorijenjen u vremenu i prostoru. Proizvodnja sira „Asiago” započela je 1000. godine i otada se sve do početka 20. stoljeća nastavila i na području u blizini visoravni Asiago, u radijusu od približno 80 kilometara.

To je područje koje okružuje povijesni predio na kojem su poljoprivrednici visoravni Asiago, koji su bili prisiljeni na selidbu nakon Prvog svjetskog rata (1915.–1918.), uočili da su poljoprivredni, okolišni i klimatski uvjeti povoljni za razvoj govedarstva i tradicije mljekarstva.

Područje proizvodnje sira „Asiago” uključuje područje koje se sastoji od visoravni Asiago, Lavarone, Vezzena i Folgaria, koje čine izvorno područje, ali i od planina Trentina, prijelaznog pojasa obronaka sastavljenog od uzvisina Grappa, Breganze, Schio, Valdagno i Chiampo i od pojasa navodnjavane doline u pokrajinama Vicenzi, Padovi i Trevisu.

Uvjeti klime i tla na području proizvodnje homogeni su u pogledu padalina i temperature. Kad je riječ o tlu, zemljište je uglavnom vapnenačko. Uzgoj trajnih krmnih kultura raširen je u svim visinskim zonama na tom području, a uključuje prirodne trave i mahunarke i uzgoj žitarica (pšenica, ječam, kukuruz). U planinskoj visinskoj zoni sva nešumska poljoprivredna zemljišta upotrebljavaju se kao pašnjaci i livade za ispašu.

Od pasmina goveda koje se uzgajaju na poljoprivrednim gospodarstvima na tom području najčešća je talijanska frizijska, a za njom slijede smeđa alpska, Rendena i simentalska.

Ljudski je čimbenik iznimno važan element. Karakterističan način proizvodnje, koji se temelji na autentičnim i nepromjenjivim metodama, očuvan je tijekom vremena prenošenjem drevnog umijeća lokalne proizvodnje sira i metoda pretvaranja mlijeka u sir.

Upućivanje na objavu specifikacije

(članak 6. stavak 1. drugi podstavak Uredbe)

Cjelokupan tekst specifikacije proizvoda dostupan je na sljedećim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP IGP” (Proizvodi ZOI ZOZP) (u gornjem desnom kutu zaslona) i zatim na „Prodotti DOP IGP STG” (Proizvodi ZOI ZOZP ZTS) (na lijevoj strani zaslona) te naposljetku na „Disciplinari di Produzione all’esame dell’UE” [Specifikacije podnesene na razmatranje Europskoj uniji].

(1) SL L 343, 14.12.2012., str. 1.